Met 'n knippie sout : Pitkos vir die fynproewer: Die strate verkleur soos herfs sy sluier gooi oor Sydney
Die strate verkleur soos herfs sy sluier gooi oor Sydney
Die strate van Sydney se voorstede is getooi in die veelkleurige sluier van herfs soos die winter met sy snerpende koue nader kruip. Dit reën nou al heeldag en ons kry ons eerste voorsmakie van ons nuwe land se klimaat as dit winter word. Dit herinner my baie aan die Kaap, behalwe dat die ergste byt van die koue dalk hier bietjie minder is.
Ons het gister sommer net die pad gevat en gery soos wat ons neus (en die GPS antie) ons gelei het. Toe ons in Pymble kom het ons die mooiste herfskleure in die strate gesien. Dit is 'n pragtige woonbuurt. Maar ek moet sê: oral waar mens rondry hier in die Sydney voorstede is daar parke en woude net waar jy ry. In Cherrybrook is daar oral sulke mini-woude en in sommige gevalle is daar klimrame vir die kinders so tussen die bome.
Met die reën wat die afgelope ruk geval het kan mens die weerkaatsings van die helder kleure in die strate sien. Geel, rooi, oranje, heldergroen, donkergroen en bruin...die' plek is mooi in die herfs.
Ek het 'n hele paar fotos van Pymble geneem met die herfskleure.